বাজেয়াপ্ত গাড়ি রাখতে নির্দিষ্ট নীতি প্রণয়ন করতে হবে: বম্বে হাইকোর্ট

ওয়েবডেস্ক: সাধারণের ব্যবহার করা জায়গায় বাজেয়াপ্ত গাড়ি (Seized Car) রাখার ক্ষেত্রে নির্দিষ্ট নীতি (Policy) প্রণয়ন করতে হবে। মহারাষ্ট্র (Maharashtra) সরকারকে এমনই নির্দেশ বম্বে হাইকোর্টের (Bombay High Court)। সারা দেশেই পুলিশের বাজেয়াপ্ত করা গাড়ি জমে যাওয়ার সমস্যা ক্রমশ বাড়ছে। হয় থানা চত্বরে অথবা রাস্তার ধারে ডাঁই করে রাখা হয় সেই সব গাড়ি। সময়ের সঙ্গে সেগুলি আবর্জনায় পরিণত হয়। তবু তা সরানো হয় না। এই প্রেক্ষাপটে এমন গাড়ি নির্দিষ্ট এলাকায় দ্রুত সরিয়ে নিয়ে যাওয়ার জন্য পুলিশকে নীতি প্রণয়নের নির্দেশ।

তাদের ঠিকানার পাশেই বেসরকারি জমিতে বিপুলসংখ্যক বাজেয়াপ্ত গাড়ি ক্রমাগত জমা করে হচ্ছে। এমনই অভিযোগ মুলুন্দ এলাকার ম্যারাথন ম্যাক্সিমা কো-অপারেটিভ হাউসিং সোসাইটির। বছরের পর বছর সিংহভাগ গাড়ি সেখানে পড়ে থাকছে। যা দৃষ্টি সুখকর নয়। বরং এলাকাকে দূষিত করছে। সেই সঙ্গে আবাসনের বাসিন্দা ও পথচারীদের যাতায়াতের ক্ষেত্রেও সমস্যা তৈরি করছে।

আরও পড়ুন: বিরোধ আদালতে যাওয়ার আগেই সালিশি ব্যবস্থার প্রয়োজন: সুপ্রিম কোর্টের বিচারপতি বিভি নাগরত্না

২০২৩ সালে আদালত এমন একটি অভিযোগের পরিপ্রেক্ষিতে প্রশাসনকে ব্যবস্থা নিতে বলেছিল। কিন্তু তারপরেও পরিস্থিতির বদল হয়নি। ঘটনায় ক্ষুব্ধ বিচারপতি জিএস কুলকার্নির নির্দেশ, অবিলম্বে এই ব্যাপারে নির্দিষ্ট নীতি গ্রহণ করতে হবে। কারণ শুধু থানা চত্বর নয় বহু জায়গায় এজন্য ফুটপাত বেদখল হয়ে যাচ্ছে। পথচারীদের সমস্যা বৃদ্ধি পাচ্ছে। মন্তব্য আদালতের।